এক জন প্রখ্যাত ব্যবসায়ী তথা শিল্পপতি। আনন্দ মহিন্দ্রা। মহিন্দ্রা গ্রুপের কর্ণধার। অন্য জন, জুতো সারাই করনে। অখ্যাত চর্মকার। এখন সেই অখ্যাত চর্মকারের বিজ্ঞাপন প্রতিভা নজর কেড়ে নিয়েছে প্রথম জনের। মহিন্দ্রা গ্রুপের কর্ণধার আনন্দ মহিন্দ্রার।
জখমি জুতো কা হাসপাতাল, ডক্টর নসরীরাম। ওপিডি শুরু সকাল ৯টা থেকে দুপুর ১টা পর্যন্ত। লাঞ্চ ব্রেক ১টা থেকে ২টো। ফের ২টো থেকে সন্ধে ৬টা পর্যন্ত খোলা থাকে হাসপাতাল। শুধু তাই নয়, জুতোর হাসপাতালে নাকি জার্মান টেকনোলজি চিকিৎসা করা হয়।
এমন ছবি আপনি হয়তো ইতিমধ্যেই হোয়াটসঅ্যাপ বা ফেসবুকে পেয়েছেন। ঠিক তেমন করেই পেয়েছিলেন মহিন্দ্রা গ্রুপের কর্ণধার আনন্দ মহিন্দ্রা। আর সেটা পেয়ে মঙ্গলবার তিনি ছবিটি দিয়ে টুইট করে লেখেন— ‘‘এই মানুষটির উচিত ইন্ডিয়ান ইন্সটিটিউট অফ ম্যানেজমেন্ট-এ শিক্ষকতা করা।’’ মঙ্গলবার সকাল ৮টা ৪৭ মিনিটে আনন্দ মহিন্দ্রার এই টুইটের পরে হইচই পড়ে যায়।

This man should be teaching marketing at the Indian Institute of Management... pic.twitter.com/N70F0ZAnLP
— anand mahindra (@anandmahindra) April 17, 2018

একটু বেলা বাড়তেই ১০টা ১৭ মিনিটে ফের টুইট করেন আনন্দ মহিন্দ্রা। সেখানে তিনি লিখেছেন— ‘‘এই ছবি হোয়াটসঅ্যাপে পেয়েছি। জানি না ইনি কে, কোথায় থাকেন বা কত দিনের পুরনো এই ছবি। যদি কেউ তাঁকে খুঁজে দিতে পারেন এবং তিনি যদি এখনও এই কাজ করেন তবে আমি তাঁর ব্যবসায় বিনিয়োগ করতে চাইব।’’

Got it on whatsapp. No clue who or where he is or how old this pic is. If anyone can find him and he’s still doing this work I’d like to make a small investment in his ‘startup’. https://t.co/A8kdJTvAN1
— anand mahindra (@anandmahindra) April 17, 2018

জুতো সারাই কর্মী হলেও এমন বিজ্ঞাপন দেখে শুধু আনন্দ মহিন্দ্রাই নন, মোহিত অনেকেই। টুইটারেই এসেছে নানা মন্তব্য। এক জন লিখেছেন, ‘‘এটা দেখিয়ে দিল যে, আপনি কী কাজ করছেন সেটা বড় কথা নয়, প্যাশন থাকলে ফল মিলবেই।’’ অন্য এক জনের মন্তব্য— ‘‘ভারতে এমন অনেক ম্যানেজমেন্ট গুরু রয়েছেন যাদের সার্টিফিকেট নেই কিন্তু তাঁরা এক একজন মাস্টার।’’